
                        GRAD ZAGREB
GRADSKA ČETVRT TREŠNJEVKA - SJEVER
                     Vijeće Mjesnog odbora 
                            „Nikola Tesla“


KLASA: 024-08/24-003/1436
URBROJ: 251-13-11-16/002-24-3
Zagreb, 10. srpnja 2024.


Z A P I S N I K

s 39. sjednice Vijeća Mjesnog odbora „Nikola Tesla“, održane 10. srpnja 2024. u 18:00 sati, u prostorijama Mjesnog odbora „Nikola Tesla“, Ozaljska ulica 16.

Prisutni članovi Vijeća: Margareta Čotić, Luka Kamenečki, Vanja Spirin, Hrvoje Vraneš i Ivan Žanić
Odsutni članovi Vijeća: Dario Dedić, Ivana Zovko

Predsjednica Vijeća Mjesnog odbora „Nikola Tesla“ Margareta Čotić otvara sjednicu i pozdravlja sve prisutne. Utvrđuje da je na sjednici prisutno 5 od ukupno 7 članova Vijeća, te konstatira da su ispunjeni svi uvjeti za raspravljanje i odlučivanje.

Predsjednica daje na glasanje Zapisnik s 38. sjednice, Zapisnik je prihvaćen jednoglasno.

Predsjednica predlaže sljedeći:
DNEVNI RED

1. Prijedlog zaključka o rješavanju prometne problematike u Jankomirskoj i Taborskoj ulici
2. Prijedlog zaključka o rješavanju problematike nekadašnje Lužničke ulice
3. Prijedlog zaključka o očuvanju zelene površine na Selskoj cesti 95-119
4. Aktualna problematika
5. Pitanja, prijedlozi i obavijesti

koji je prihvaćen JEDNOGLASNO.

Ad 1. Prijedlog zaključka o rješavanju prometne problematike u Jankomirskoj i Taborskoj ulici

Predsjednica informira prisutne o predmetu rasprave i odlučivanja. U raspravi sudjeluju svi članovi Vijeća.  Predsjednica zaključuje raspravu te daje prijedlog zaključka na glasanje. 
Vijeće Mjesnog odbora „Nikola Tesla“ JEDNOGLASNO je donijelo

Z A K LJ U Č A K

1. Vijeće Mjesnog odbora „Nikola Tesla“ predlaže  češće kontrole komunalnih i prometnih redara i kažnjavanje nepropisno parkiranih automobila duž Jankomirske i Taborske ulice.
2. Vijeće Mjesnog odbora „Nikola Tesla“ predlaže izlazak komisije na očevid kako bi se donijelo najbolje rješenje kako se automobili više ne bi parkirali:
· na nogostupu u Jankomirskoj i Taborskoj ulici
· ispred ulaska u dvorišta u Jankomirskoj i Taborskoj ulici i
· na zelenim površinama/cesti Jankomirske ulice

te predlaže barijere za parkiranje ili kako već struka odluči da bi bilo najbolje rješenje, primjerice, sadnja živog zida, stabla, zelenih površina, postavljanje prometnih znakova, budući da se prometni propisi ne poštuju.
3. Sastavni dio ovog Zaključka je obrazloženje.
4. Ovaj Zaključak dostavlja se Vijeću Gradske četvrti Trešnjevka - sjever.

OBRAZLOŽENJE

Ovo je Vijeće u više navrata dobilo prijave o nepropisnim parkiranjima na spomenutim lokacijama (i usmeno i putem maila) i urgiralo prema nadležnim redarima, no kako službena osoba mora zateći takav prekršaj (dokumentirati i vrijeme i sat), jer inače kazna nije suđena na prekršajnom sudu, vozači koriste isto i grubo krše propise.
Stoga ovo Vijeće predlaže komisijski očevid kako bi se riješili spomenuti problemi na najbolji način.

Ad 2. Prijedlog zaključka o rješavanju problematike nekadašnje Lužničke ulice

Predsjednica informira prisutne o predmetu rasprave i odlučivanja. U raspravi sudjeluju svi članovi Vijeća.  
Budući da su čestice u privatnom vlasništvu, predsjednica konstatira da nema potrebe za donošenjem zaključka.

Ad 3. Prijedlog zaključka o očuvanju zelene površine na Selskoj cesti 95-119

[bookmark: _Hlk172014615]Predsjednica informira prisutne o predmetu rasprave i odlučivanja. U raspravi sudjeluju svi članovi Vijeća.  Predsjednica zaključuje raspravu te daje prijedlog zaključka na glasanje. 
Vijeće Mjesnog odbora „Nikola Tesla“ JEDNOGLASNO je donijelo

Z A K LJ U Č A K

1. Vijeće Mjesnog odbora „Nikola Tesla“ traži očuvanja zelene površine na Selskoj cesti 95-119 (katastarske čestice 2054/1 i 2055/1).
2. Sastavni dio ovog Zaključka je obrazloženje.
3. Ovaj Zaključak dostavlja se Vijeću Gradske četvrti Trešnjevka - sjever.

OBRAZLOŽENJE

Članovi Vijeća  traže od Predsjednice Vijeća da preda primjedbu na postojeći GUP koji je trenutno u javnoj raspravi do 12. srpnja 2024., kao i mail na nadležne institucije i osobe kako bi se zadnje otvoreno igralište na području mjesnog odbora (moguće i cijele Trešnjevke Sjever) sačuvalo od izgradnje.
Sljedeća primjedba će se poslati na GUP:
„Ova primjedba se piše u ime Mjesnog odbora „Nikola Tesla“ za katastarske čestice 2054/1 i 2055/1 Trešnjevke Sjever (isto je usuglašeno na sjednici Mjesnog odbora „Nikola Tesla“ održanoj 10.7.2024.):
Trešnjevka općenito je urbanistički devastirana, te se sada na zadnjem netaknutom dijelu Trešnjevke, na području zaštićenog kulturnog dobra, naselja Prve stambene štedionice, planira napraviti dvorana Sportske gimnazije.
Područje Prve stambene štedionice, Zorkovačke ulice, Parka Zvonka Špišića i otvorenog igrališta treba gledati u cijelom kontekstu i to od bivše trase Samoborčeka pa sve do Parka Kate Šoljić (na zapadnoj strani Selske ceste), budući da je arhitekt Zdenko Strižić u težištu naselja zamislio veliku zelenu javnu površinu postavljenu poprečno na nizove kuća.
Danas Zorkovačka ulica međusobno razdvaja tu površinu na javni park i dječje igralište koje se, kada je izgrađeno, smatralo prototipom novog razdoblja uređivanja društvenih parkova za najšire slojeve građanstva. Stoga se tu ne smije dogoditi izgradnja, posebice jer je na samom igralištu evidentirano kvalitetno visoko zelenilo i nalazi se parkovno uređenje koje korespondira s uređenjem dvorišta Osnovne škole August Šenoa koja je također zaštićena kulturna baština Grada Zagreba.
OŠ Augusta Šenoe također ima problem prekapacitiranosti i radi u dvije smjene, Dječji vrtić Bajka, koja radi na pet lokacija, također nema dovoljno prostora, pa ukoliko se već treba devastirati zadnje otvoreno igralište, treba se gledati puno rješenje gdje će se montažna dvorana (tzv. Mo-Fit), izgrađena prije više desetljeća s rokom od deset godina, prenamijeniti na način da vrtić, osnovna škola i Sportska gimnazija imaju svoje prostore (ne devastirajući previše okolne slobodne površine i visoko zelenilo).
Cilj GUP-a je gledanje urbanističke cjeline, ne samo segmenta, ne implementirati parcijalna rješenja, već očuvanje onog što imamo i oplemenjivanje istog na način da se prepoznaju vrijednosti i sačuvaju u punom opsegu.
Dodatni problem izgradnje dvorane bez osiguranja adekvatnog parkinga, je taj da će već postojeći prometni kolaps, koji se svaki dan događa radi parkinga zaposlenika tvrtke Ericsson (gotovo 3,000 zaposlenika), i gdje je jako teško uopće ući ili izaći sa samog područja Mjesnog odbora „Nikola Tesla“, izgradnja dvorane za Sportsku gimnaziju, koja ni sama nema svoj parking (za zaposlenike, suradnike ili roditelje), dodatno povećala prometni kolaps mjesnog odbora i ugrozila pješake koji se već nalaze na cesti budući da su svi nogostupi zauzeti parkiranim automobilima.
Zadnje i najvažnije, Mjesni odbor vjeruje da prednost korištenja ove zadnje, otvorene površine tih gabarita trebaju imati stanovnici (samo Mjesni odbor „Nikola Tesla“ ima gotovo 4,000 stanovnika), dok ni ostatak Trešnjevke Sjever nema takvo neograđeno igralište, i da se interesi tristotinjak učenika Sportske gimnazije, koji primarno treniraju u svojim matičnim klubovima (stoga i imaju nastavu u jednoj smjeni i nerijetko izbivaju iz škole radi treninga u svojim klubovima i natjecanja). Slažemo se da Sportska gimnazija treba imati adekvatne prostore, no lokacija preizgrađene Trešnjevke cjelovito rješenje za tu školu ne može ponuditi te se protivimo ovakvim parcijalnim rješenjima izgradnje dvorane.
Ukoliko se nastavi s izgradnjom dvorane, osim devastacije zelenila, preizgrađenosti i zatvaranja zadnje upojne površine na području mjesnog odbora (koji se i nalazi u depresiji naspram Selske ceste i gdje je u samo zadnjih četiri godine bilo više poplavljivanja stanova i podrumskih prostora), dvorana će radi korištenja iste od strane možda 300-tinjak učenika od 5 dana tjednu po 4h, uzeti igralište za više od 4,000 stanovnika koji isto sada koriste 24h dnevno, 7 dana u tjednu.“

Ad 4. Aktualna problematika

Sljedeći će se mail poslati na Ured gradonačelnika, zamjenike gradonačelnika, na pročelnika Gradskog ureda za obrazovanje, sport i mlade, na pročelnika Gradskog ureda za obnovu, izgradnju, prostorno uređenje, graditeljstvo i komunalne poslove i pročelnika Gradskog ureda za mjesnu samoupravu, promet, civilnu zaštitu i sigurnost:
„Poštovani,
pišem Vam ovaj mail u ime cijelog Mjesnog odbora „Nikola Tesla“ kako bih od Vas tražila odustajanje od projekta izgradnje sportske dvorane na zelenoj površini između Selske ceste 95 i 119.
Ovaj Mjesni odbor, od samog početka mandata istu površinu pokušava urediti i očuvati od gradnje na način kako bi i dalje bila na korist svim stanovnicima Trešnjevke Sjever (a možda i šire) i to 24h dnevno, 7 dana u tjednu (što trenutno i je).
U prilogu dostavljam razne zaključke gdje tražimo (po pitanju ovih zaključaka, mjesni odbor je suglasan od strane svih vijećnika bez obzira na stranačku opredijeljenost);
1. uvid u projekt izgradnje i konzultaciju budući da ne želimo nikakvu izgradnju,
2. postavljanje rasvjete na spomenutom području jer ga želimo dodatno urediti za kvalitetnije korištenje
3. uređivanje terena i postavljanje klupica i ostalih preinaka (bez izgradnje!) u sklopu PKA
4. stranica 15. VGČ Zaključka, "Predmetne parcele su u vlasništvu Grada Zagreba i jedina su javna rekreativna igrališta na području dva mjesna odbora. Parcele sadrže i kvalitetne zelene površina koje su značajne za kvalitetu života obzirom na blizinu važne gradske prometnice, Selske ulice, s istočne strane. U želji da se spriječi bilo kakva gradnja objekta za sport ili dvorane, predlažemo brisanje iz sadašnje namjene D5 i uvrštenje u R2."
5. primjedba poslana na GUP javnu raspravu, koja je usuglašena na sjednici Mjesnog odbora održanoj 10.7.2024. - molimo pročitati "Primjedba na GUP.docx" u prilogu
Smatramo da će dvorana dodatno zagušiti kvart po pitanju prometa i po pitanju parkinga, koje je i već sada katastrofalno i gdje gotovo nema slobodnog pločnika (jer su sva zauzeta automobilima, dok su djeca primorana hodati po cesti). O učinku gradnje na uštrb postojećih jablana i ostalih stabla i travnatih površina koji se tamo nalaze te o učinku na dizanje temperature u kvartu ljeti ili nemogućnosti upijanja velikih količina padalina zbog prevelike izgradnje da i ne govorimo.
Mjesni odbor vjeruje da prednost korištenja ove zadnje zelene površine tih gabarita trebaju imati stanovnici (više od 4,000), a ne samo pojedini korisnici dvorane (tristotinjak), posebice u slučaju kada dvorana neće imati niti približnu iskoristivost kao što je trenutna od strane stanovnika.
U krugu od 1km imamo i terene NK Zagreb, NK Tresnjevka, NK Sloga/Sparta, Dom sportova, teniske terene, hokejski centar, novu dvoranu Pongračevo (izgrađenu prije 2 godine), ESOS dvoranu, dvoranu IX. gimnazije (i dvorane ostalih 8 osnovnih i srednjih škola) i tik preko Savske ceste je u tijeku obnova Učiteljskog fakulteta s dvije dvorane,... Radi se o objektima i terenima koji nisu dostupni za privatne osobe i građane dok iste mogu koristiti razne sportske udruge i klubovi i škole i ostale institucije, te smatramo da bi uništavanje zadnje zelene javne površine, igrališta, koje koriste i djeca i stariji, stanovnici Trešnjevke Sjever, bilo potpuno neprihvatljivo jer bi se izgubila zadnja otvorena površina predviđena za rekreaciju građana na prostoru ovog mjesnog odbora.
Stoga se ovaj Mjesni odbor protivi izgradnji još jedne dvorane (dvorane u nizu) kada znamo da je Trešnjevka kvart s najmanje zelenih površina (manje od 2%) i tražimo Vašu pomoć u vidu urgiranja kako bi se ostvarila suradnja institucija koje već imaju dvorane na ovome području i međusoban dogovor o boljoj iskoristivosti postojećih dvorana kako se ne bi moralo ulaziti u financijski skup projekt izgradnje, a sve na štetu gotovo 53.000 stanovnika Trešnjevke Sjever.“

Predsjednica obavještava članove Vijeća o napretku Plana potreba za aktivnostima, programima i projektima unapređenja kvalitete života građana:
· dana 1.6., održala se prva Šansona u Parku Zvonka Špišića povodom imenovanja parka u Kostelskoj ulici po legendarnom glazbeniku i šansonijeru Zvonku Špišiću. U prekrasnoj atmosferi prepunog parka, Špišićeve pjesme i šansone izvodili su: Jacques Houdek, Zagrebački puhački orkestar ZET-a uz pratnju Ivana Colarića, Dječji zbor "Zagrebački anđeli", Zbor umirovljenika Prečko 50+, Breza Paić i Admir Ćulumarević (Filmmusicorkestar), Gospel zbor "Sunce", Bogdan Božinović, zbor Osnove glazbene škole Rudolfa Matza, Yoshka Jurić i Vitomir Ivanjek, dok je program vodila Maja Ciglenečki. Svi su nastupili volonterski i bez naknade, zbog čega im od srca zahvaljujemo!
· dana 5.6. mlada književnica Alama Pongrašić predstavila je svoje knjige o zaštiti životinja "Mi (ni)smo sami", "Tofu i Tuna i pčela" i "Tofu i Tuna i pas s kljovama". Ovaj književni program financiran je iz Plana potreba MO "Nikola Tesla" i Pongračevo, uz podršku OŠ Augusta Šenoe i organizaciju učiteljice Petrunjele Krajačić. Alma je rođena u Zagrebu u spisateljsko - ilustratorskoj obitelji. Cijeli život je okružena knjigama, no njezina prava strast su životinje. Još kao srednjoškolka dvije godine je volontirala na Veterini, a kasnije u skloništu za nezbrinute životinje Dumovec gdje je upoznala i  udomila svoju ljubimicu Gili zbog koje je i napisala prvu slikovnicu "Mi (ni)smo sami". Od tada radi na projektu senzibilizacije ljudi na pravo na dostojanstven život svih bića na planeti Zemlji, kao i poticanja ljudi da udome napuštene i/ili zlostavljane životinje. Alma je posjetila učenike u društvu svoje ljubimice stafordice Gili što se pozdravilo s oduševljenjem. 
· dana 6.6. stigle su sadnice fotinije koje su se trebale na proljeće posaditi u sklopu zelenih akcija Ekotlon ili Čistećih medvjedića. Kako iste nije preporučljivo saditi ljeti, iste se nalaze kod predsjednice koja ih zaljeva i brine se o njima, te bi bile posađene u dvorištu područne škole Pongračevo na jesen.
· još jedna uspješna suradnja s učiteljicom Petrunjelom Krajačić i Malim volonterima ostvarena uz povezivanje i upoznavanje građana (djece) kroz igre na livadi onako kako smo i mi to radili kao djeca. Sudionici su igrali nogomet i ostale igre loptom, badminton, skakali preko vijače, radili zvijezde, isprobali vještine skateboard-anja, koristili deku kao sredstvo bacanja, demonstrirali biciklistička umijeća, plesali Rim-tim-tagi-dim i na kraju održali piknik. Aktivnosti su održane 14. lipnja na livadi Hokejskog centra, a financirane u sklopu Plana potreba za aktivnostima, programima i projektima unapređenja kvalitete života građana Mjesnog odbora "Nikola Tesla" i Mjesnog odbora Pongračevo.
· što se tiče društvenih igara za „Večeri društvenih igara“ iste još nisu primljene ali se predsjednica čula s dobavljačem i trebale bi stići i biti spremne za održavanje akcije na jesen.
Ponovo se pokrenulo pitanje javne zelene površine k.č.1870 i k.č.2038 Trešnjevka Sjever (u katastru označene kao Z1 u vlasništvu Grada Zagreba) koje se koristi kao ograđeni parking tvrtke Ericsson Nikola Tesla (čestica je asfaltirana!). Vijeće još uvijek nije dobilo ugovor o korištenju na uvid te i dalje traži preispitivanje legalnosti korištenja parkinga i betoniranja Z1 površine. Zadnje saznanje koje je vijeće primilo od komunalnog redara je „tvrtka Ericsson je poslala prigovor na zemljišnoknjižni sud u vezi korištenja predmetnog parkinga“. Ovo Vijeće smatra da se predmetna površina mora ili plaćati Gradu ili vratiti kako bi bila na korist svima stanovnicima i bila uređena kao park. Posebice je važno istu sačuvati budući da se na njoj nalazi kvalitetno visoko zelenilo koje štiti kvart od toplinskog udara.
Vijeće je također raspravljalo u stavu po pitanju uvođenja parkirne zone na području mjesnog odbora i usuglasili su se kako nema dovoljno informacija (koja bi bila cijena, gdje bi se ista naplaćivala ili ucrtavala, kako bi se riješio problem prelijevanja problema iz jedne ulice u drugu). Po primitku svih informacija, Vijeće je odlučilo donijeti stav.
Termin nove sjednice je dogovoren za 26.8. u 18h.

Ad 5.	Pitanja, prijedlozi i obavijesti

Raspravljalo se i o primljenim mailovima i ostvarenom u zadnjih mjesec dana:
1. Promet, parking pitanje
2. Taborska 17 - problemi s prometom
3. Uništavanje livade u Susedgradskoj ulici
4. Krapinska ulica - prijedlog nove regulacije prometa sa biciklističkom infrastrukturom + Kranjčevićeva
5. Podgorska ulica i kvart sjeverna Trešnjevka problem protuzakonitog parkiranja
6. Z1 površina u vlasništvu Grada asfaltirana i koristi se kao privatni parking firme
7. Molba za ponudom za društvene igre

Sjednica je završila u 18:55 sati.



           Zapisnik Zabilježila:								      Predsjednica                       	Margareta Čotić					                                   Vijeća Mjesnog odbora
										„Nikola Tesla“

